作者:白居易
標題:夏日作
內容:葛衣疏且單，紗帽輕複寬。一衣與一帽，可以過炎天。止於便吾體，何必被羅紈。宿雨林筍嫩，晨露園葵鮮。烹葵炮嫩筍，可以備朝餐。止於適吾口，何必飫腥羶。飯訖盥漱已，捫腹方果然。婆娑庭前步，安穩窗下眠。外養物不費，內歸心不煩。不費用難盡，不煩神易安。庶幾無夭閼，得以終天年。